На основу члана 136. став 1. тачка 1. Закона о здравственој заштити ("Службени гласник РС", број 107/05, 72/09 – др. закон, 88/10, 99/10, 57/11 и 119/12) привремени Управни одбор Дома здравља Алексинац на седници одржаној дана 01.10.2013. године, донео је

**С Т А Т У Т**

**ДОМА ЗДРАВЉА АЛЕКСИНАЦ**

**I УВОДНЕ ОДРЕДБЕ**

Члан 1.

Овим Статутом уређује се: делатност, унутрашња организација, управљање, пословање, услови за именовање и разрешење директора, као и друга питања од значаја за рад Дома здравља Алексинац (у даљем тексту: Дома здравља) у складу са законом.

Члан 2.

Дом здравља послује средствима у државној својини.

Средства Дома здравља могу се претварати у друге облике својине, у складу са законом.

Члан 3.

Права и дужности оснивача Дома здравља, у складу са Законом о здравственој заштити (у даљем тексту: Закон) врши општина Алексинац, ул. Књаза Милоша бр. 169, (у даљем тексту: оснивач).

Члан 4.

Статусне промене Дома здравља, као и промене и проширење делатности, врше се у складу са законом.

Члан 5.

Дом здравља је установа са својством правног лица.

**II** **НАЗИВ, СЕДИШТЕ, ПЕЧАТ И ШТАМБИЉ**

Члан 6.

Дом здравља послује под називом: Дом здравља Алексинац.

Седиште Дома здравља је у Алексинцу, ул. Момчила Поповића бр.144.

Члан 7.

Дом здравља може променити назив и седиште.

О промени назива и седишта одлучује Управни одбор Дома здравља, уз сагласност оснивача.

Члан 8.

Дом здравља има печат и штамбиљ, у складу са законом.

Печат је округлог облика, у чијој средини је Мали грб Републике Србије, пречника 32 мм, у чијим је концентричним круговима на српском језику ћириличним писмом исписан текст "Република Србија, Дом здравља Алексинац".

Ако Дом здравља има више печата, они се обележавају бројевима.

Члан 9.

Штамбиљ је правоугаоног облика и има исти текст као и печат, са додатком простора за број деловодног протокола и датум, уз ознаку места и адресе седишта Дома здравља.

Текст печата, штамбиља и заштитног знака – лого исписује се на српском језику ћириличним писмом.

Члан 10.

Директор Дома здравља уређује начин издавања, руковања, задужења, чувања и евиденције броја печата Дома здравља.

Запослени који рукује печатом и штамбиљом задужује се уз потпис и лично је одговоран за њихову правилну употребу и чување.

Печат и штамбиљ, после употребе, чувају се закључани.

**III ПРАВНИ ПРОМЕТ И ЗАСТУПАЊЕ**

Члан 11.

У правном промету са трећим лицима Дом здравља за своје обавезе одговара целокупном имовином, у складу са законом.

Дом здравља има подрачун код Управе за трезор, у складу са законом.

Члан 12.

Дом здравља заступа директор.

Члан 13.

Директор Дома здравља може пуномоћјем пренети одређена овлашћења за заступање Дома здравља на друга лица.

Пуномоћје се издаје у писаном облику.

Издато пуномоћје се може увек опозвати.

**IV ДЕЛАТНОСТ И УНУТРАШЊА ОРГАНИЗАЦИЈА**

Члан 14.

Дом здравља обавља здравствену делатност на примарном нивоу која обухвата:

1) превентивну здравствену заштиту за све категорије становника;

2) заштиту и унапређење здравља, спречавање и рано откривање болести, лечење, рехабилитацију болесних и повређених;

3) превентивну здравствену заштиту групације становништва изложених повећаном ризику обољевања и осталих становника, у складу са посебним програмом превентивне здравствене заштите;

4) здравствено васпитање и саветовање за очување и унапређење здравља;

5) спречавање, рано откривање и контролу малигних болести;

6) спречавање, откривање и лечење болести уста и зуба;

7) патронажне посете, лечење и рехабилитацију у кући;

8) хитну медицинску помоћ и санитетски превоз;

9) рехабилитацију деце и омладине са сметњама у телесном и душевном развоју;

10) заштиту менталног здравља;

12) организовање и спровођење мера у случају елементарних и других већих непогода и ванредним приликама;

13) обезбеђује услове за стално стручно усавршавање здравствених радника, здравствених сарадника и осталих запослених;

14) организовање и спровођење мера сталног унапређења квалитета здравствене заштите и унутрашње провере квалитета рада;

15) управљање медицинским отпадом, у складу са законом;

16) спровођење општих и посебних програма здравствене заштите становништва;

17) друге послове утврђене Законом.

Члан 15.

У обављању здравствене делатности Дом здравља пружа превентивне, дијагностичке, терапијске и рехабилитационе услуге из следећих области здравствене делатности: опште медицине, медицине рада, педијатрије, гинекологије, хитне медицинске помоћи са санитетским превозом, поливалентне патронаже, кућног лечења и здравствене неге, стоматологије, лабораторијске (биохемијско-хематолошке) дијагностике и радиолошке дијагностике.

Члан 16.

Ради рационалног и ефикасног обављања делатности и контроле стручног рада у Дому здравља се образују организационе јединице за следеће области делатности:

1) здравствена заштита одраслих становника;

2) здравствена заштита деце и школске деце, жена и поливалентна патронажа;

3) хитна медицинска помоћа са санитетским превозом;

4) стоматолошка здравствена заштита;

5) правне, економско-финансијске, техничке и друге сличне послове.

У оквиру организационих јединица из става 1. овог члана образују се уже организационе јединице, по функционалном и територијалном принципу, а што се уређује актом о организацији и систематизацији послова, који доноси директор.

**V ОРГАНИ ДОМА ЗДРАВЉА**

Члан 17.

Органи Дома здравља јесу:

1) Директор,

2) Управни одбор,

3) Надзорни одбор.

Органе Дома здравља из става 1. овог члана, у складу са законом именује и разрешава оснивач, у складу са законом.

1. Директор

Члан 18.

Директор руководи радом Дома здравља.

Члан 19.

За директора Дома здравља може бити именовано лице које поред општих услова прописаних законом испуњава и следеће посебне услове:

- да је доктор медицине или доктор медицине специјалиста из гране медицине која је из делатности Дома здравља, или доктор стоматологије или доктор стоматологије специјалиста из гране стоматологије која је из делатности Дома здравља, да има најмање пет година радног стажа у области здравствене заштите након положеног стручног испита од којих најмање три године на пословима руковођења у здравственој установи, или

- да је дипломирани правник или дипломирани економиста или лице са завршеним факултетом организационих наука, да има завршену едукацију из области здравственог менаџмента, да има најмање пет година радног стажа у области здравствене заштите од којих најмање три године на пословима руковођења у здравственој установи.

Ако за директора Дома здравља није именовано лице са високом школском спремом здравствене струке, већ лице са завршеном високом школском спремом друге струке, помоћник директора мора бити лице са високом школском спремом здравствене струке.

Члан 20.

Директор Дома здравља именује се на основу јавног конкурса који расписује Управни одбор.

Јавни конкурс расписује се 60 дана пре истека мандата директора.

Управни одбор, је дужан да у року од 30 дана од дана завршетка јавног конкурса изврши избор кандидата и предлог достави оснивачу.

На основу предлога Управног одбора,оснивач у року од 15 дана од дана достављања предлога, именује директора.

Члан 21.

Директор Дома здравља именује се на период од четири године, највише два пута узастопно.

Мандат директора рачуна се од дана ступања на дужност.

Члан 22.

Ако Управни одбор Дома здравља не изврши избор кандидата за директора, односно ако оснивач не именује директора у складу са одредбама закона, оснивач ће именовати вршиоца дужности директора Дома здравља на период од шест месеци.

Услови за избор, права, обавезе и одговорности директора односе се на вршиоца дужности директора Дома здравља.

Члан 23.

Директор Дома здравља:

1) организује и руководи процесом рада Дома здравља;

2) одговоран је за благовремено и квалитетно пружање здравствене заштите и спровођење унутрашње провере квалитета стручног рада здравствених радника и здравствених сарадника;

3) стара се о законитости рада Дома здравља и одговара за законитост рада;

4) одлучује о правима и обавезама запослених из радног односа у складу са законом и општим актима;

5) одговоран је за извршење финансијског плана и програма рада Дома здравља у складу са законом;

6) доноси акт о организацији и систематизацији послова у Дому здравља;

7) доноси одлуке о специјализацијама и ужим специјализацијама здравствених радника и здравствених сарадника;

8) одговоран је за извршавање судских одлука, аката и налога инспекцијских и других законом овлашћених органа;

9) утврђује начин организовања и спровођења здравствене заштите за време штрајка у складу са законом;

10) подноси Управном одбору писмени тромесечни, односно шестомесечни извештај о пословању Дома здравља,

11) врши и друге послове предвиђене законом и другим прописима, овим Статутом и другим општим актима Дома здравља.

Члан 24.

Дужност директора Дома здравља престаје истеком мандата и разрешењем.

Оснивач ће разрешити директора пре истека мандата:

1) на лични захтев;

2) ако обавља функцију супротно одредбама закона;

3) ако нестручним, неправилним и несавесним радом проузрокује већу штету Дому здравља или тако занемарује или несавесно извршава своје обавезе да су настале или могу настати веће сметње у раду Дома здравља;

4) ако му надлежна комора изрекне једну од дисциплинских мера прописаних законом;

5) ако је налазом здравствене инспекције установљена повреда прописа и општих аката Дома здравља или неправилност рада директора;

6) ако наступе околности из члана 130. став 6. Закона о здравственој заштити;

7) ако је против њега покренут кривични поступак за дело које га чини недостојним за обављање те функције, односно ако је правоснажном судском одлуком осуђен за кривично дело које га чини недостојним за обављање функције директора Дома здравља;

8) ако ненаменски употребљава, односно ако дозволи ненаменско коришћење средстава организације здравственог осигурања, односно ако користи средства у супротности са уговором закљученим са организацијом здравственог осигурања;

9) ако Дом здравља стиче средства супротно закону, односно наплаћивањем здравствених услуга осигураним лицима супротно закону којим се уређује здравствено осигурање;

10) из других разлога утврђених законом и овим Статутом.

2. Управни одбор

Члан 25.

Управни одбор је орган управљања Дома здравља.

Управни одбор има пет чланова, од којих су два члана из реда запослених у Дому здравља, а три члана су представници оснивача.

Најмање један члан Управног одбора из реда запослених мора бити здравствени радник са високом стручном спремом.

Чланове Управног одбора из реда запослених именује оснивач на предлог Стручног савета Дома здравља.

Чланови Управног одбора именују се на период од четири године.

Члан 26.

Управни одбор Дома здравља:

1) доноси Статут Дома здравља, уз сагласност оснивача;

2) доноси друге опште акте Дома здравља у складу са законом и овим статутом;

3) одлучује о пословању Дома здравља и утврђује пословну политику;

4) доноси програм рада и развоја Дома здравља;

5) доноси финансијски план у складу са законом;

6) усваја годишњи извештај о раду и пословању и годишњи обрачун Дома здравља у складу са законом;

7) одлучује о коришћењу средстава у складу са законом;

8) расписује јавни конкурс и спроводи поступак избора кандидата за обављање функције директора и подноси предлог оснивачу за именовање;

9) утврђује цене здравствених услуга које пружа Дом здравља, а које нису утврђене уговором са Републичким фондом за здравствено осигурање;

10) доноси план стручног усавршавања здравствених радника и здравствених сарадника на предлог Стручног савета и обезбеђује услове за његово остваривање;

11) доноси пословник о свом раду;

12) именује повремене комисије и друга радна тела;

13) подноси годишњи извештај оснивачу о раду Дома здравља;

14) одлучује о располагању имовином, у складу са законом.

15) врши и друге послове у складу са законом и овим Статутом.

Члан 27.

Управни одбор одлучује ако је присутно више од половине чланова Управног одбора и доноси одлуке већином гласова од укупног броја чланова Управног одбора.

Члан 28.

Председник Управног одбора сазива седницу Управног одбора према потреби.

Председник Управног одбора дужан је да сазове седницу на предлог:

1) оснивача,

2) директора,

3) најмање два члана Управног одбора,

4) надзорног одбора.

3. Надзорни одбор

Члан 29.

Надзорни одбор Дома здравља обавља надзор над радом и пословањем Дома здравља.

Надзорни одбор одлучује ако је присутно више од половине чланова Надзорног одбора и доноси одлуке већином гласова од укупног броја чланова Надзорног одбора.

Члан 30.

Надзорни одбор Дома здравља има три члана од којих је један из реда запослених у Дому здравља, а два члана су представници оснивача.

Чланови Надзорног одбора именују се на период од четири године.

Чланове Надзорног одбора из реда запослених у Дому здравља оснивач именује на предлог Стручног савета Дома здравља.

Члан 31.

У обављању надзора над радом и пословањем Дома здравља Надзорни одбор:

1) разматра завршни рачун, годишње и периодичне извештаје о раду и пословању Дома здравља и утврђује да ли су сачињени у складу са позитивним прописима;

2) доноси пословник о свом раду;

3) врши увид у спровођење закона и других прописа у вези са финансијским пословањем Дома здравља;

4) врши увид у спровођење одлука Управног одбора;

5) разматра годишњи обрачун Дома здравља;

6) утврђује да ли се пословне књиге и друга документа Дома здравља воде уредно и у складу са прописима;

7) разматра извештај ревизора, налазе и акте инспекцијских и других органа;

8) обавља и друге послове утврђене законом и овим Статутом.

Надзорни одбор подноси оснивачу годишњи извештај о извршеном надзору.

Члан 32.

Чланови Управног и Надзорног одбора Дома здравља одговарају солидарно за штету коју својом одлуком проузрокују Дому здравља, ако је та одлука донета крајњом непажњом или с намером да се штета проузрокује, осим ако приликом доношења одлуке издвоје своје мишљење и то се констатује у записнику.

Члан 33.

Директор, чланови Управног и Надзорног одбора, као и њихови сродници у првој линији без обзира на степен сродства, побочни сродници закључно са другим степеном сродства, супружници и сродници по тазбини закључно са првим степеном сродства, не смеју, директно или преко трећег физичког или правног лица, имати учешћа као власници удела, акционари, у правном лицу које обавља здравствену делатност, односно не смеју обављати ову делатност као предузетници, о чему потписују изјаву ради спречавања сукоба јавног и приватног интереса.

**VI СТРУЧНИ ОРГАНИ ДОМА ЗДРАВЉА**

Члан 34.

Стручни органи Дома здравља јесу:

1) Стручни савет,

2) Стручни колегијум,

3) Етички одбор,

4) Комисија за унапређење квалитета рада.

1. Стручни савет

Члан 35.

Стручни савет је саветодавно тело директора и управног одбора.

Стручни савет има пет чланова.

Чланови Стручног савета су здравствени радници са високом стручном спремом које именује директор, на предлог организационих јединица, које у писаној форми достављају предлог једног или више кандидата.

У раду Стручног савета учествује и главна сестра Дома здравља.

Директор Дома здравља не може бити члан Стручног савета.

Стручни савет се састаје најмање једном у тридесет дана.

Члан 36.

Стручни савет:

1) разматра и одлучује о питањима стручног рада Дома здравља;

2) предлаже програм стручног рада, као и стручног развоја Дома здравља;

3) предлаже план стручног усавршавања здравствених радника и здравствених сарадника;

4) предлаже план за унапређење квалитета стручног рада у Дому здравља;

5) прати и организује спровођење унутрашње провере квалитета стручног рада у Дому здравља;

6) предлаже план континуиране едукације;

7) предлаже план набавке медицинске опреме;

8) предлаже оснивачу чланове Управног и Надзорног одбора из Дома здравља;

9) предлаже директору чланове Етичког одбора;

10) доноси пословник о свом раду;

11) обавља и друге послове из свог делокруга утврђене законом и овим Статутом .

Стручни савет о питањима из свог делокруга утврђеног законом и овим Статутом, расправља, доноси предлоге и одлучује на седницама.

О раду стручног савета сачињава се записник.

Стручни савет одлучује ако је присутно више од половине чланова стручног савета, а одлуке се доносе већином гласова од присутног броја чланова.

Председник и заменик председника бирају се већином гласова на првој конститутивној седници.

Седницу стручног савета Дома здравља сазива председник, односно заменик председника Стручног савета.

**2. Стручни колегијум**

Члан 37.

Стручни колегијум је стручно тело које се, ради разматрања и усвајања стручних и доктринарних ставова, образује у здравственим установама које у свом саставу имају већи број организационих јединица.

Стручни колегијум има три члана које именује директор из реда лекара специјалиста.

3. Етички одбор

Члан 38.

Етички одбор Дома здравља је стручно тело које прати пружање и спровођење здравствене заштите на начелима професионалне етике.

Број чланова Етичког одбора је пет члана, од којих су три из реда запослених у Дому здравља, а два члана су представници грађана.

Чланови Етичког одбора именују се из реда запослених здравствених радника Дома здравља и грађана са завршеним правним факултетом, који живе или раде на територији за коју је Дом здравља основан.

Директор Дома здравља именује Етички одбор на предлог Стручног савета.

Председника Етичког одбора именује директор из реда предложених чланова.

Члан 39.

Задаци Етичког одбора Дома здравља су да:

1) прати и анализира примену начела професионалне етике у обављању здравствене делатности;

2) прати и анализира етичност односа између здравствених радника и пацијената, посебно у области давања сагласности пацијента за предложену медицинску меру;

3) прати, анализира и даје мишљења о примени начела професионалне етике у превенцији, дијагностици, лечењу, рехабилитацији, истраживању, као и о увођењу нових здравствених технологија;

4) доприноси стварању навика за поштовање и примену начела професионалне етике у обављању здравствене делатности;

5) врши сталну саветодавну функцију по свим питањима у обављању здравствене заштите;

6) даје сагласност на спровођење медицинских истраживања и испитивања метода лечења, лекова и медицинских средстава као и за увођење нових здравствених технологија у Дому здравља;

7) разматра и друга етичка питања у обављању делатности Дома здравља;

8) доноси пословник о свом раду.

4. Комисија за унапређење квалитета рада

Члан 40.

Комисија за унапређење квалитета рада јесте стручно тело које се стара о сталном унапређењу квалитета здравствене заштите која се спроводи у Дому здравља, у складу са законом и прописима донетим за спровођење тог закона.

Члан 41.

Комисија за унапређење квалитета рада доноси годишњи програм провере квалитета стручног рада у Дому здравља.

Члан 42.

Комисија за унапређење квалитета рада у свом саставу има пет чланова, које именује директор Дома здравља, на предлог Стручног савета.

Чланови комисије за унапређење квалитета рада могу бити и нездравствени радници са најмање три године рада у области здравствене заштите.

Главна сестра Дома здравља је члан комисије за унапређење квалитета рада.

Комисија за унапређење квалитета рада састаје се по потреби, а најмање једном у три месеца.

Радом комисије руководи председник комисије, кога именује директор из реда предложених чланова.

Комисија за унапређење квалитета рада у Дому здравља:

1) континуирано прати спорвођење програма провере квалитета стручног рада;

2) подноси шестомесечни и годишњи извештај о раду директору и Управном одбору Дома здравља;

3) у циљу праћења спровођења програма провере квалитета стручног рада од начелника служби прибавља писмени извештај и спровођењу активности за унапређење квалитета рада.

**VII ИНТЕРНА КОНТРОЛА**

Члан 43.

У Дому здравља организују се и обављају послови интерне финансијске контроле у складу са прописима којима се уређује буџетски систем.

**VIII СРЕДСТВА**

Члан 44.

Дом здравља стиче и користи средства за рад у складу са законом.

Износ, намена и употреба средстава из става 1. овог члана ближе се уређује актом који доноси Управни одбор.

**IX ИМОВИНА ДОМА ЗДРАВЉА**

Члан 45.

Имовину Дома здравља чини право коришћења, управљања и располагања имовином у државној својини, која се односе на покретне и непокретне ствари, новчана средства и хартије од вредности и друга имовинска права.

Дом здравља има у погледу коришћења, управљања и располагања имовином у државној својини, обавезе и одговорности утврђене законом.

Члан 46.

Дом здравља има право и обавезу да имовину у државној својини штити од оштећења и да је користи у складу са њеном наменом.

Дом здравља имовину у држаавној својини може осигурати, у складу са законом.

**X ЈАВНОСТ РАДА**

Члан 47.

О свом раду Дом здравља обавештава јавност.

Информисање јавности о раду Дома здравља врши директор или лице које он овласти.

**XI СЛУЖБЕНА И ПОСЛОВНА ТАЈНА**

Члан 48.

Здравствени радници и други запослени у Дому здравља, дужни су да чувају службену тајну, у складу са законом.

**Члан 49.**

У циљу обезбеђења и успешног извршавања одређених послова у Дому здравља, поједини подаци и акти представљају пословну тајну и могу се саопштавати трећим лицима само на начин прописан законом и овим статутом.

Дом здравља ће, у складу са законом, својим актом утврдити који се подаци одређују као пословна тајна.

**Члан 50.**

Документа и подаци који представљају пословну тајну трећим лицима може саопштити директор Дома здравља или од њега овлашћено лице под условом да саопштавање пословне тајне не наноси штету интересу Дома здравља.

**Члан 51.**

Не сматра се повредом чувања пословне тајне саопштавање података који представљају пословну тајну ако се ти подаци саопштавају у складу са законом и овим статутом

Повредом чувања пословне тајне не сматра се и саопштавање на седницама Управног или Надзорног одбора оних података који су неопходни ради вршења њихових функција.

Запослени који на седницама Управног или Надзорног одбора саопштава податке који представљају пословну тајну, дужан је да присутне упозори да се ти подаци сматрају пословном тајном и да су присутни дужни да то чувају као пословну тајну.

**XII ЗАШТИТА И УНАПРЕЂЕЊЕ ЖИВОТНЕ СРЕДИНЕ**

Члан 52.

Дом здравља разматра стање и проблеме живота, безбедности и здравља радника и заштите и унапређења животне и радне средине, у складу са законом.

Ради остваривања задатака и обавеза из става 1. овог члана Управни одбор Дома здравља на предлог директора, доноси одговарајуће одлуке и мере заштите на раду и одлучује о коришћењу средстава за те намене.

**XIII СТАТУТ И ДРУГИ ОПШТИ АКТИ**

Члан 53.

Статут Дома здравља доноси Управни одбор уз сагласност оснивача, у складу са законом.

Члан 54.

У Дому здравља, поред статута, доносе се и општа акта, којима се уређује:

1) организација и систематизација послова у Дому здравља;

2) начин и поступак остваривања здравствене заштите;

3) кућни ред;

4) стручно усавршавање и специјализације;

5) стамбени односи;

6) архивска грађа.

У Дому здравља доносе се и друга општа акта чија обавеза доношења произилази из закона и других прописа донетих за спровођење тих закона.

Члан 55.

Иницијативу за доношење, измену, допуну овог статута или другог општег акта могу покренути:

1) Директор,

2) Управни одбор,

3) Надзорни одбор,

4) Оснивач.

Иницијатива из става 1. овог члана подноси се Управном одбору.

О својој одлуци Управни одбор обавештава подносиоца иницијативе у року од 15 дана од дана њеног пријема.

Члан 56.

Измене и допуне овог статута, односно другог општег акта, вршe се на начин и по поступку по коме је акт и донет.

**XIV ПРЕЛАЗНЕ И ЗАВРШНЕ ОДРЕДБЕ**

Члан 57.

Општа акта утврђена овим статутом донеће се у року од шест месеци од дана ступања на снагу овог статута.

До доношења општих аката из става 1. овог члана примењиваће се постојећа општа акта, ако нису у супротности са одредбама овог статута.

Члан 58.

Овај статут ступа на снагу осмог дана од дана објављивања у „Службеном листу општине Алексинац“.

У Алексинцу Председник привременог Управног одбора

број: 544 Дома здравља Алексинац

дана 16.10.2013. године \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Драган Микић, дипл. правник

На овај статут мишљење је дало Министарство здравља Републике Србије број 110-00-301/2013-02 од 26.11.2013. године.

На овај статут оснивач је дао сагласност својом одлуком I број 011-119 од 18.09.2013. године.

Овај статут објављен је у „Службеном листу општине Алексинац“ дана 02.12.2013. године.

В.д. директора Дома здравља Алексинац

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Маша Милчић, спец.опште медицине